วอร์เรน บัฟเฟตต์ ประกาศลงทุนในหุ้นญี่ปุ่น ฉลองอายุครบ 90 ปี
ถ้าวันนี้คือวันคล้ายวันเกิดปีที่ 90 ของคุณ เป็นคุณจะทำอะไร? คำตอบที่ได้คงจะแตกต่างกันไป บางคนอยากพักผ่อน บางคนอยากใช้เวลากับลูกหลาน บางคนอยากออกไปเที่ยวเปลี่ยนบรรยากาศ
31 ส.ค. 2563

วอร์เรน บัฟเฟตต์ ประกาศลงทุนในหุ้นญี่ปุ่น ฉลองอายุครบ 90 ปี /โดย ลงทุนแมน
ถ้าวันนี้คือวันคล้ายวันเกิดปีที่ 90 ของคุณ
เป็นคุณจะทำอะไร?
คำตอบที่ได้คงจะแตกต่างกันไป
บางคนอยากพักผ่อน
บางคนอยากใช้เวลากับลูกหลาน
บางคนอยากออกไปเที่ยวเปลี่ยนบรรยากาศ
แต่สำหรับนักลงทุนอันดับหนึ่งของโลก ที่ชื่อว่า “วอร์เรน บัฟเฟตต์” 
สิ่งที่เขาทำในวันเกิดครบรอบ 90 ปี 
คือการประกาศกลยุทธ์การลงทุนใน 5 บริษัทยักษ์ใหญ่ในประเทศญี่ปุ่น
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
“ผมยินดีที่จะบอกว่า Berkshire Hathaway กำลังลงทุนในอนาคตของประเทศญี่ปุ่น และบริษัทเหล่านี้เป็นเป้าหมายการลงทุนของเรา”
นี่เป็นคำประกาศของ วอร์เรน บัฟเฟตต์ CEO ของ Berkshire Hathaway ในวันเกิดครบรอบ 90 ปี เมื่อวันที่ 30 สิงหาคม ที่ผ่านมา
โดยการลงทุนใน 5 บริษัทญี่ปุ่นที่ว่านั้นก็คือ Itochu Corp, Marubeni Corp, Mitsubishi Corp, Mitsui & Co Ltd และ Sumitomo Corp
ซึ่งบริษัทเหล่านี้ทำธุรกิจหลากหลาย 
โดยเฉพาะการนำเข้าสินค้าที่ครอบคลุมตั้งแต่พลังงาน, วัตถุดิบสำหรับการก่อสร้าง, อาหาร, สิ่งทอ, ทรัพยากร และอีกหลายๆ อย่าง
จากธีมการลงทุนดังกล่าวที่เน้นลงทุนในธุรกิจนำเข้าปัจจัยพื้นฐานของประเทศญี่ปุ่น
สะท้อนให้เห็นว่า วอร์เรน บัฟเฟตต์ กำลังมองภาพรวมเศรษฐกิจของประเทศญี่ปุ่น ว่ามีแนวโน้มที่จะปรับตัวได้ดีขึ้น
โดย วอร์เรน บัฟเฟตต์ ได้เปิดเผยว่า
Berkshire Hathaway ได้ทยอยลงทุนใน 5 บริษัทเหล่านี้ ตลอดระยะเวลา 12 เดือนที่ผ่านมา  
จนปัจจุบันกลายมาเป็นผู้ถือหุ้นใหญ่ที่มีสัดส่วนการถือหุ้นในแต่ละบริษัทประมาณ 5%
ซึ่งคิดเป็นมูลค่าเม็ดเงินลงทุนรวม 6,250 ล้านดอลลาร์สหรัฐ หรือคิดเป็นเงินไทยประมาณ 194,000 ล้านบาท พร้อมทั้งระบุว่า การลงทุนในประเทศญี่ปุ่นครั้งนี้ถือเป็นการลงทุนในระยะยาว
นอกจากนี้ บริษัทยังมีแนวโน้มจะเพิ่มสัดส่วนการถือหุ้นขึ้นเป็น 9.99% หากสามารถเข้าซื้อหุ้นได้ในราคาที่เหมาะสม หรืออาจจะมากกว่านั้นหากได้รับการอนุมัติจากคณะกรรมการบริษัท
ถ้าถามลงทุนแมน ว่าบัฟเฟตต์คิดอะไร ในการลงทุนครั้งนี้?
หนึ่งในคำตอบก็คือ ประเทศญี่ปุ่นเป็นหนึ่งในประเทศที่มีอัตราดอกเบี้ยต่ำมาอย่างยาวนาน
รู้ไหมว่า ปัจจุบันประเทศญี่ปุ่นมีอัตราดอกเบี้ยนโยบายอยู่ที่ -0.1%
นอกจากนั้น ญี่ปุ่นยังมีอัตราเงินเฟ้อในระดับที่ต่ำกว่า 1% ติดต่อกันมาแล้วหลายปี
พอเป็นแบบนี้ จึงทำให้ผลตอบแทนที่แท้จริง (Real Yield) หรืออัตราผลตอบแทนหลังหักอัตราเงินเฟ้อก็จะยิ่งน่าดึงดูดขึ้นไปอีก
โดยทั้ง 5 บริษัทมีอัตราเงินปันผลเทียบกับราคา ณ ปัจจุบัน เฉลี่ยสูงถึง 4.6%
ซึ่งบัฟเฟตต์ก็คงมองว่า บริษัทเหล่านี้มีพื้นฐานกิจการที่มั่นคง อยู่ได้อีกหลายสิบปี
ถ้าเทียบกับพันธบัตรญี่ปุ่นที่ให้ดอกเบี้ยใกล้เคียง 0% แล้ว บริษัทเหล่านี้จะเป็นตัวเลือกที่น่าสนใจต่อมาของนักลงทุนในประเทศญี่ปุ่น
หลังจากที่บัฟเฟตต์ออกมาประกาศเรื่องนี้เมื่อวาน
จึงทำให้หุ้นของทั้ง 5 บริษัทพุ่งสูงขึ้นทันที หลังเปิดตลาดเช้านี้
Marubeni Corp +13%
Sumitomo Corp +10.6%
Mitsubishi Corp +10%
Mitsui & Co Ltd +8.1%
Itochu Corp +5.8%
การเคลื่อนไหวครั้งนี้ของ วอร์เรน บัฟเฟตต์ ถือเป็นเรื่องที่น่าสนใจอย่างยิ่ง
เพราะเมื่อไม่นานมานี้ หุ้น Apple ที่ Berkshire Hathaway โฟกัสตลอดระยะเวลาที่ผ่านมา ก็เพิ่งทำมูลค่าบริษัทสูงสุดเป็นประวัติการณ์
โดย Apple มีมูลค่าบริษัทสูงเกิน 2 ล้านล้านดอลลาร์สหรัฐ หรือราว 66 ล้านล้านบาท ซึ่งมูลค่านี้มากกว่า GDP ของประเทศไทยถึงเกือบ 4 เท่า
มาครั้งนี้ วอร์เรน บัฟเฟตต์ หันมาโฟกัสที่หุ้นญี่ปุ่น
ซึ่งก็น่าติดตามกันต่อไปว่า กลยุทธ์การลงทุนครั้งนี้ของคุณปู่บัฟเฟตต์
จะสร้างผลตอบแทนที่งดงาม เหมือนกับที่ทำได้จาก Apple หรือไม่
แต่อย่างน้อยวันนี้ หุ้นทั้งหมดที่ลงทุนไป ก็บวกไปแล้วเฉลี่ย 10% ภายในวันเดียว..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-